  Майя Бывальцева Удмуртиын «Кышкыттэм но ӟечлыко автомобиль сюресъёс» йӧскалык ӵектосъя сюресъёсты тупатъян ужъёс чакламлэсь ӝоггес мыно. Со сярысь аппарат кенешонын улосвыл кивалтэтлэн тӧроез Ярослав Семёнов вераз. Лэсьтӥськон но монтаж ужъёс ог 40 процентлы быдэстэмын. Чаклам радлыкез азьпалтон 4 процент луэ. Та дыре сюресчиос 42 пӧлысь 28 люкетъёсын ужало. Куатез объектъёс вуттэмын ни, соос пӧлын Эгра – Глазкар но Ижкар – Якшур-Бӧдья улосвыл сюресъёслэн люкетъёссы. Отӥ трос машинаос ветло бере, сюрес шобрет кык сӥен вӧлдэмын Ярослав Семёнов, Удмуртиысь кивалтэтлэн тӧроезСо сяна, Якшур-Бӧдья пала сюрес вылын тыл юбоос пуктыны кутскизы, озьы ик отын светофор но камераос кылдозы. Тыл юбоос Дэри – Изгурт сюрес вылын пуктӥзы ни, ужъёсты йылпумъяло Ижкар - Ува – Постол станция сюрес вылын. Ижкарын кык интыын – 9-тӥ Январь но Октябрьлы 10 ар ульчаос вожын но Орджоникидзе ульчаысь 2 номеро юрт вӧзын - фото но видеофикскаци камераос юнматӥзы. 31-тӥ гудырикошконозь эшшо 13 камераос пуктыны кулэ. Со дырлы ик вить выль светофоръёс пуктозы. Ярослав Семёнов пусйиз, сюресъёсты тупатъям сяна, соосты усьтыны но кулэ. Трассаосты укыр секыт машинаос сӧро. Таяз арын йӧскалык ӵектос улсын Ижкар – Сарапул сюрес вылын машинаослэсь секталазэс мертанъя пункт пуктозы. Озьы ик кивалтэтлэн тӧроез 2017-2019 аръёсы йӧскалык ӵектосъя тупатъям сюресъёслэн ӟечлыксы сярысь вераз. Солэн кылъёсызъя, 44 улосвыл трассаосты но Ижкар агломерацие пырись 142 объектъёсты эскеризы. Ӵемгес вамен но кузяла пилиськылэмъёс пумиськыло. Со шекъёс кышкыттэмлык вылын уг шӧдӥсько, но гаранти улэ шедё. Троссэ шараям шекъёсты подрядчикъёс палэнтӥзы ни.  Удмуртилэн тӧроез Александр Бречалов пусйиз, ужъёсты ялан чакласа возьыны кулэ шуыса. Кылем арын но чаклам радлыкез азьпалтыса ужало вал, но куазь воштонъёс пыртӥз. Сыӵе вакытлы асьмелэн Б палан луыны кулэ. Озьы ке но, вань чакланъёсты быдэстыны кулэ. Таяз арын туж трос ужъёс пусъемын, уката ик каръёсын. Вань ужъёсты рос-прос эскерыны кулэ Александр Бречалов, Удмуртилэн тӧроез Тодэ вайытом, Удмуртиын сюресъёсты тупатъян ужъёсты вань программаосъя кутскизы ни. Тегъёс: Авто Ижкар Удмуртия сюресъёс тупатъянужъёс АлександрБречалов ЯрославСемёнов  